**СТАНОВИЩЕ**

от проф. дпн. Лиляна Александрова Грозданова, СУ „Св.Климент Охридски”

относно дисертационен труд за присъждане на образователната и научна степен **„**доктор” по професионално направление 2.1. Филология (Германски езици – Приложна лингвистика – английски език)

**Автор**: Мария Цветанова Цветкова, редовен докторант към катедра „Англицистика и американистика”, ФКНФ, СУ „Св. Климент Охридски”

**Тема**: *Социални и личностни фактори в езиковото тестиране и оценяване*

**Научен ръководител**: проф. дфн. Ангел Ангелов, СУ „Св.Климент Охридски”

 Настоящата рецензия е съставена на основание чл. 4 от Закона за развитието на академичния състав в Република България, във връзка с Правилника за условията и реда за придобиване на научни степени и заемане на академични длъжности в СУ „Св. Климент Охридски, решение на Факултетния съвет на ФКНФ от 19.02.2019 г. , СУ „Св. Климент Охридски" и заповед РД 38-140/27.02.2019 г. на Ректора на СУ „Св. Климент Охридски" проф. дфн Анастас Герджиков. За процедурата са представени всички необходими документи по чл. 67 от Правилника за условията и реда на придобиване на научна степен и заемане на академична длъжност.

Мария Цветанова Цветкова е завършила журналистика във ФЖМК, СУ „Св. Климент Охридски", с допълнителна квалификация по „Публична комуникация” в магистърската програма на същия факултет. През 2009 г. се включва в магистърската програма „Английска филология. Културни взаимодействия:Англо-американски перспективи”, ФКНФ и получава магистърска степен, а през 2018 г. завършва докторантската програма по „Приложна лингвистика” с право на защита.

След завършване на висшето си образование Мария Цветанова Цветкова се занимава с научноизследователска, образователна и творческа дейност. Придобила опит в работата си на преводач, редактор, сценарист и анализатор, тя наблюдава отблизо разширяващата се роля на английския език в международната комуникация и осмисля необходимостта от промени в практиката на неговото преподаване - промени, които да изведат на преден план индивидуалните личностни характеристики на обучаемите и взаимодействието им с конкретната социокултурна среда. Набралият скорост интерес на учени и педагози към тезата за *езика като взаимодействие* я мотивира да разработи *модел за динамично* *оценяване*, който да отразява връзката между езиковите, психолингвистичните и социолингвистичните фактори при формиране на комуникативна компетентност у български ученици изучаващи английски език като чужд.

Целта на настоящата дисертация е да обоснове с теоретични аргументи необходимостта от въвеждане на холистичен подход на оценяване и да подкрепи с емпирични данни ефективността на алтернативното оценяване. В този смисъл съдържанието на дисертационния труд може да се раздели условно на две части – а) аналитичен обзор на литературата по въпросите на оценяването, като интегрална част на обучението по чужд език; б) описание на педагогически експеримент, създаден въз основа на теоретичния подход обоснован в (а) и проведен със средствата на разработения динамичен модел.

В уводната част на дисертацията е очертана широката рамка на изследването, в която е положена основата за успешно преминаване от теория (с водеща роля на идеите на Виготски), през научен анализ (критичен обзор на литературни източници), към практика (провеждане на педагогически експеримент). Основната идея е чуждоезиковата компетентност на обучаемите да се оценява в процеса на активното им общуване на езика-цел, при изпълнение на автентични задачи и дейности. С други думи, оценяването да премине отвъд езиковата система като продукт (форми и правила) и да обхване езиковата дейност като процес, който включва редица езикови и неезикови фактори. Наред с формулираните: главна цел, обект, подход, задачи и параметри на изследването, тук са включени и редица под-цели, хипотези и фактори, свързани с експерименталната част. Така, привела убедителни данни в подкрепа на холистичния подход, докторантката преминава към описание на разработения от нея динамичен метод и неговото интегриране в стандартната методология. По този начин тя показва, че оценяването може да служи не само за диагностика и обратна връзка, но и като средство за автентично общуване на обучаемите на езика-цел, т.е. за целите на езикоусвояването.

Като се солидаризирам с избора на теоретичен подход, бих искала да отлича качествата на критичния обзор на научната литература и по-специално частта за приноса на Виготски към педагогическата психология. Разкривайки фундаменталната роля на социалното взаимодействие при когнитивното развитие, Цветкова свързва теорията с практиката и, надграждайки идеите на Виготски, обосновава предимствата на ученето/оценяването чрез взаимодействие. Въз основа на корелация между чуждоезиковата компетентност на обучаемите и факторите *мотивация*, *нагласа* към езика-цел и степен на *тревожност,* анализът й потвърждава изходните хипотези и ефективността на новата методика. Тук трябва да отбележа, че включването на интерпретация на систематизираните в таблици данни, би направило изводите в подкрепа на представения модел още по-убедителни. Що се отнася до съотношението между стандартните инструменти (тестове, анкети, интервюта и пр) и алтернативните форми за оценяване (разказ по картини, диктоглос, реконструкция на текст) в рамките на интегрирания модел, Цветкова правилно отбелязва необходимостта от провеждане на допълнителни изследвания, които да дадат отговор на неизяснените въпроси относно тежестта на граматическия компонент в рамките на комуникативната компетентност, ролята на оценителя и взаимодействието му с оценяваните и др. Аз бих добавила и целесъобразността на изпробване на комплексния метод повторно, за триангулация по линия на оценявани, оценители и/ли инструменти.

Основната ми препоръка по отношение на цялостния труд е балансиране на богатата информация в него така, че фоновите знания да минат на втори план, тривиалните да отпаднат, а на преден план да изпъкнат разсъжденията на докторантката, плюс онези теории и автори, които имат пряка връзка с темата. Ако фокусът на работата пада върху разработването и въвеждането на комплексен метод за динамично оценяване на комуникативната компетентност на български ученици, изучаващи английски език, това би трябвало да се отрази в заглавието на дисертацията. Останалите интересни въпроси и хипотези, възникнали в процеса на проучването, могат да послужат за отправни точки на бъдещи изследвания

В заключение ще обобщя, че настоящият дисертационен труд е постигнал целта си и отговаря на изискванията за докторска дисертация. Авторефератът предава съдържанието на дисертацията адекватно и коректно. По темата на дисертацията са представени три публикации. Библиографията съдържа 375 заглавия, значителна част от които публикувани през последните години.

Bъз основа на гореизложеното, давам положителна оценка на настоящата дисертация и предлагам на уважаемото жури да присъди на Мария Цветанова Цветкова, редовен докторант към катедра „Англицистика и американистика”, ФКНФ, СУ „Св. Климент Охридски”образователната и научна степен „доктор”в професионално направление 2.1. Филология (Германски езици – Приложна лингвистика – английски език).

Дата: 10.05.2016 г. Подпис: (Проф. дпн Лиляна Грозданова)